รัฐบาลไทย-ข่าวทำเนียบรัฐบาล-นายกรัฐมนตรีประชุมหัวหน้าส่วนราชการระดับกระทรวงหรือเทียบเท่า ครั้งที่ 4/2560 ติดตามความก้าวหน้าภารกิจสำคัญตามข้อสั่งการ
วันพฤหัสบดีที่ 29 มิถุนายน 2560
นายกรัฐมนตรีประชุมหัวหน้าส่วนราชการระดับกระทรวงหรือเทียบเท่า ครั้งที่ 4/2560 ติดตามความก้าวหน้าภารกิจสําคัญตามข้อสั่งการ
นายกรัฐมนตรีขอบคุณหัวหน้าส่วนราชการฯ ที่ร่วมกันทํางานเพื่อแก้ไขปัญหาต่าง ๆ ให้เป็นไปด้วยความรวดเร็วและมีประสิทธิภาพ
วันนี้ (29 มิ.ย.60) เวลา 09.30 น. ณ ห้องประชุมจอมพล ป. พิบูลสงคราม ชั้น 5 อาคารกระทรวงแรงงาน ถนนมิตรไมตรี กรุงเทพมหานคร พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะกรรมการหัวหน้าส่วนราชการระดับกระทรวงหรือเทียบเท่า ครั้งที่ 4/2560 ร่วมกับผู้ที่เกี่ยวข้อง เพื่อมอบนโยบายให้ส่วนราชการไปดําเนินการให้เป็นไปในทิศทางเดียวกัน และติดตามความก้าวหน้าของภารกิจสําคัญตามคําสั่งของนายกรัฐมนตรี โดยมี พลเอก ศิริชัย ดิษฐกุล รัฐมนตรีว่าการกระทรวงแรงงาน นางเมธินี เทพมณี เลขาธิการ ก.พ. หม่อมหลวง ปุณฑริก สมิติ ปลัดกระทรวงแรงงาน คณะผู้บริหาร ข้าราชการและเจ้าหน้าที่ที่เกี่ยวข้องกระทรวงแรงงาน ให้การต้อนรับ
นายกรัฐมนตรี ได้สักการะพระพุทธสุทธิธรรมบพิตร เพื่อความเป็นสิริมงคล และเยี่ยมชมการจัดนิทรรศการของกรมพัฒนาฝีมือแรงงาน ณ บริเวณโถงชั้น 1 พร้อมเยี่ยมชมบูธนิทรรศการของกรมพัฒนาฝีมือแรงงานซึ่งร่วมกับภาคส่วนที่เกี่ยวข้อง เช่น โครงการฝึกอบรมพัฒนาทักษะฝีมือแรงงานให้กับผู้ด้อยโอกาสในภูมิภาคต่าง ๆ รวมทั้ง 3 จังหวัดชายแดนภาคใต้ และผู้พิการ อาทิ ผู้พิการทางการได้ยิน ก่อนบรรจุเป็นพนักงาน ของโรงแรมและรีสอร์ทในเครือเซ็นทารา โครงการพัฒนาฝีมือแรงงานกลุ่มวิสาหกิจชุมชนไปสู่โมเดล ประเทศไทย 4.0 สาขาการออกแบบและผลิตชิ้นส่วนเซรามิก โดยการนําเทคโนโลยียุค 4.0 เข้าไปช่วยในการออกแบบและผลิตเพื่อให้ได้ผลิตภัณฑ์ที่ทรงคุณค่า มีราคาสูง จํานวนชิ้นที่ผลิตน้อยแต่หลากหลายแบบ อาทิ การออกแบบด้วยซอฟแวร์ CAD และขึ้นรูปชิ้นงานด้วย 3D Printer ซึ่งชิ้นงานที่ได้จากการแสกน 3มิติส่งเข้าเครื่อง 3D Printer ด้วยระบบ wifi โดยใช้สมาร์ทโฟน การแสดงชุดจําลองการฝึกอบรมและทดสอบมาตรฐานฝีมือแรงงาน ของสถาบันพัฒนาบุคลากรในอุตสาหกรรมยานยนต์และชิ้นส่วนอะไหล่ยานยนต์ ซึ่งมีทั้งหลักสูตรการฝึกอบรมพื้นฐาน (Fundamental Course) เน้นเรื่องของ Safety และ Quality และหลักสูตรการฝึกยกระดับฝีมือแรงงาน (Functional Course) อาทิ การใช้เครื่อง EDM เพื่อผลิตแม่พิมพ์ เครื่องมือวัดละเอียดด้านมิติ การใช้เครื่อง CMM เพื่อตรวจสอบชิ้นส่วนยานยนต์ พนักงานควบคุมการเชื่อมชิ้นส่วนด้วยหุ่นยนต์ เป็นต้น ทั้งนี้ นายกรัฐมนตรี ได้ให้ข้อเสนอแนะให้มีการกําหนดเป้าหมายในการดําเนินการพัฒนาทักษะฝีมือแรงงานดังกล่าวให้ชัดเจน มีจํานวนเพียงพอและสอดคล้องกับความต้องการของผู้ประกอบการและอุตสาหกรรมภายในประเทศ รองรับการพัฒนาระเบียบเศรษฐกิจภาคตะวันออกและขับเคลื่อนประเทศไปสู่ไทยแลนด์ 4.0
ก่อนประชุมคณะกรรมการหัวหน้าส่วนราชการระดับกระทรวงหรือเทียบเท่า เลขาธิการ ก.พ. ได้กล่าวแนะนําปลัดกระทรวงแรงงาน ในฐานะเจ้าภาพการจัดประชุม ต่อจากนั้น ปลัดกระทรวงแรงงาน ได้กล่าวแนะนําคณะผู้บริหารกระทรวงแรงงาน รวมทั้งรายงานภารกิจสําคัญของกระทรวงในห้วงระยะเวลาที่ผ่านมา อาทิ การดูแลแรงงานในระบบและนอกระบบ โดยเร่งพัฒนาศักยภาพทรัพยากรมนุษย์เพื่อเตรียมคนไทยรองรับ Generation 4.0 และตอบโจทน์ยุทธศาสตร์ชาติ 20 ปีของรัฐบาล การพัฒนาและเตรียมคนสู่ศตวรรษที่ 21 โดยมุ่งพัฒนาให้คนเป็นทรัพยากรมนุษย์ที่มีคุณค่าทุกในช่วงอายุ เป็นต้น พร้อมนําเสนอประเด็นการวางรากฐานเพื่อยกระดับคุณภาพชีวิตของแรงงานนอกระบบตามเป้าหมายของ PM TARGET พัฒนาสู่แรงงาน 4.0 และขอความร่วมมือจากส่วนราชการที่เกี่ยวข้อง เพื่อบูรณาการทํางานร่วมกันบนฐานข้อมูลแรงงานนอกระบบที่ถูกต้อง เพื่อบรรลุเป้าหมาย "ภายในปี 2565 คนไทยไม่มีใครจน และไม่ทิ้งใครไว้ข้างหลัง"
โอกาสนี้ นายกรัฐมนตรี ได้กล่าวเปิดการประชุมฯ ว่า การประชุมคณะกรรมการหัวหน้าส่วนราชการระดับกระทรวงหรือเทียบเท่าในวันนี้ถือว่า มีความสําคัญเนื่องจากเหลือเวลา 3 เดือนในการทํางานของปีงบประมาณ 2560 แชะงบประมาณใหม่จะเริ่มต้นในเดือนตุลาคม 2560 จึงต้องเร่งดําเนินการในเรื่องต่าง ๆ ให้แล้วเสร็จโดยเร็วตามห้วงเวลาที่กําหนด เพื่อสร้างความยั่งยืนให้ได้ในทุกกิจการ โดยเฉพาะการแก้ไขปัญหาการค้ามนุษย์ซึ่งเกี่ยวข้องกับหลายหน่วยงานและเป็นเรื่องสําคัญเร่งด่วนที่ต้องแก้ปัญหาให้เกิดความยั่งยืนอย่างแท้จริง รวมถึงวาระแห่งชาติอื่น ๆ ด้วย
อย่างไรก็ตาม นายกรัฐมนตรี ได้กล่าวขอบคุณหัวหน้าส่วนราชการระดับกระทรวงหรือเทียบเท่าทุกคนที่ได้ร่วมกันทํางานเพื่อแก้ไขปัญหาต่าง ๆ ให้เป็นไปด้วยความรวดเร็วและมีประสิทธิภาพ โดยเฉพาะการกําหนดกรอบการทํางานในช่วงเวลา 3 เดือนของปีงบประมาณ 2560 และห้วงระยะเวลาปีต่อไปตามแผนที่กําหนดหรือโรดแมป โดยนายกรัฐมนตรีจะมีการติดตามกํากับดูแลให้มากยิ่งขึ้น เพื่อให้เป็นไปตามเป้าหมายและผลสัมฤทธิ์ตามที่รัฐบาลกําหนด ทั้งการแก้ไขปัญหาต่าง ๆ ที่มีอยู่ และการดําเนินการในเรื่องใหม่ แต่ทั้งนี้ การดําเนินการต่าง ๆ ทุกกระทรวงจะต้องช่วยกันขับเคลื่อนในการแปลงนโยบายของรัฐบาลไปสู่การปฏิบัติ ซึ่งหัวหน้าส่วนราชการระดับกระทรวงหรือเทียบเท่า ผู้บริหารระดับสูง และตัวแทนของกระทรวงต่าง ๆ ที่อยู่ในระดับพื้นที่ถือเป็นกลไกหลักสําคัญในการปฏิบัติงานที่จะทําให้เกิดผลสัมฤทธิ์และเป็นรูปธรรมอย่างแท้จริง
---------------------
กลุ่มประชาสัมพันธ์และเผยแพร่ สํานักโฆษก